Feltámadási menet Temerinben

A Kárpát-medencében élő magyarság együvé tartozásának vágya

Kellemesnek mondható tavaszi időjárás mellett - bár az eget szürke felhők borították - várták be péntek délután a temeriniek a településnek Újvidékre forduló részén levő kálváriadomb lejtőjén a Topolyáról érkező feltámadási menetet. Ft. Szungyi László esperes atya örömmel tett eleget a felkérésnek és szervezte meg nagyszerűen a szalagokkal ékesített feltámadási jelvény és -menet fogadását.

De mielőtt rátérnénk az esemény leírására, tegyünk egy kis kitérőt! 

A magyarság egységét szívén viselő zamárdi polgárok egy csoportjának kezdeményezésére - és a 2004. december 5-i népszavazás nemzetszomorító eredménye - keltette életre a húsvéttól pünkösdig, Zamárditól Csíksomlyóig tartó, évente megrendezendő feltámadási menetet. Az volt az elképzelés, hogy zarándoklattal hirdessék meg az elfásult vagy csalódott honfitársaknak a Feltámadott Krisztussal való szövetséget és a nemzeti újjászületés vágyát. A csaknem 2000 km-es nemzeti zarándoklat húsvéttól pünkösdig áthalad minden magyarlakta utódállamon, egészen Csíksomlyóig. 

Az útvonal eszmeileg egy szívet rajzol a Kárpát-medencében. A Feltámadási menet egyik ága Zamárdiból délnyugati irányba indul el, a szlovéniai magyaroktól visszafordulva Baranyán s a Délvidéken, majd az Alföldön át a Maros völgyében lép be Erdélybe, s halad Somlyó felé. A másik ág Tihanyból nyugat felé halad, és Sopronnál keletre fordulva a Felvidéket, Észak-Magyarországot, Kárpátalját köti össze Erdéllyel és Csíksomlyóval. 

A feltámadási menet idei útvonala a tavalyihoz képest kissé változott az új jelentkezések, meghívások miatt. Déli ága április 7-én Bezdánnál lépte át a szerb határt, első stációja pedig Bácskertesen volt, majd másnap Doroszló hívő népe fogadta. 9-én Nemesmiliticsre vitték a jelvényét, onnan Őrszállás, Regőce, Csonoplya, Bácsgyulafalva és Bácskossuthfalva érintésével 10-én érkezett a topolyai nagytemplomba. Innen hozta 11-én, pénteken délután ft. Fazekas Ferenc esperes atya és kísérete Temerinbe, a már említett kálváriadombra. Ott pedig lélekemelő fogadásban részesítette a déli végeken, a többségi nemzet szorításában élő szigetmagyarság. 

A feltámadási menet jelvénye, az Árpád-kori motívumú szárnyas keresztet fából faragták. A jelvényre a menetben részt vevő közösségek - a zarándoklat eszméjének igenlését kifejezve - egy szalagot kötnek fel, a kísérő zarándokkönyvbe pedig beírják a nemzetnek szánt üzenetüket. 

Szungyi atyának nem nagy fáradozással sikerült megnyernie a nemes ügynek a helyi magyar szervezeteket, és azok ki is vették részüket a szervezési munkából. Pontban délután négy órakor megérkezett - az eddig fogadó közösségek szalagjaival már felékesített feltámadási jelvénnyel - a topolyaiak lelkes kis csapata. Az ünneplőket jelenlétével megtisztelte Gál Péter, a feltámadási menet és zarándoklat eszmei atyja is. 

A jelvény átadása a golgotán, Krisztus kínszenvedésének szimbolikus helyén történt, ezt követte az igeliturgia, majd a köszöntő beszédek, amelyek egyikében Puskás Tibor, az első helyi közösség elnöke elmondta, hogy a feltámadási jelvényre felkerülő szalagot az első helyi közösség kézimunkakörének tagjai hímezték. Munkájuk jelképezi a temerini katolikus magyarság bizakodását és hozzájárulását az egész Kárpát-medencét átívelő egységhez, minden öltésükben benne van a hit és a remény mint életünk mottója. 

A műsor további részében az egyházi zenekar, a hangszerszólisták és a gyermekénekkar, valamint a színjátszó csoport, továbbá a Szirmai Károly MME műkedvelői és a nyugdíjasok kórusa mutatott be alkalmi összeállítást. Végül Giric Terézia, a helyi közösség kézimunkakörének vezetője feltűzte a feltámadási jelvényre a temeriniek szalagját, amelyen ez olvasható: „Dicsérjük az Urat - Temerin 2008.” Ezt követően a fúvószenekar kíséretében megindult a menet a kálváriáról a Szent Rozália-templomba vezető úton, elöl a lovas bandérium, utána a fiákerosok, majd a feltámadási jelvény, valamint a nemzeti és a millenniumi zászló vivői, a civil szervezetek saját zászlóik alatt, legvégül pedig a hívek és az érdeklődők sokasága, szám szerint több százan. 

A templomba érve a feltámadási jelvényt egy előre elkészített talapzatra tették, majd az elhangzott fohász után véget ért a fogadási ünnepség. Másnap (szombaton) a temeriniek Zentára vitték a jelvényt. Innen Horgos érintésével hétfőn hagyta el az országot, hogy Magyarország délkeleti részeinek érintésével Románia magyarlakta településein át pünkösdre megérkezzen a csíksomlyói búcsúra. 

Hosszan kígyózott a menet a kálváriadombra

Szungyi atya átveszi a feltámadási jelvényt

A golgota

Puskás Tibor

A gitáros zenekar

A színjátszó csoport

A nyugdíjasok kórusa

Feltűzik a jelvényre a temerini szalagot

Elindul a lovas bandérium

A fogatosok és az iskolások

A helyi közösség elnöke a szalagos jelvénnyel

A zászlóvivők

Fiatalok

A plébániatemplom szentélyében

